Þingræður haldnar á Alþingi Íslendinga



Herra forseti. - Á síðasta reglulegu Alþ. flutti ég ásamt þáverandi 5. landsk. frv. samhljóða þessu, um að taka upp í brúal. Múlaá í Ísafirði. Þessi á er á þjóðveginum frá Arngerðareyri að Múla. Sá vegur er nú bílfær orðinn, en þessi á er hins vegar nokkur farartálmi og þess vegna nauðsynlegt, að hún sé brúuð. Til þess að svo megi verða, þarf að fá hana tekna upp á brúal., og það er það, sem þetta frv. miðar að. Ég þarf ekki að fara mörgum orðum um þetta, en óska, að frv. verði að umr. lokinni vísað til 2. umr. og hv. samgmn.



Á síðasta þingi lágu fyrir samgmn. till. um breyt. á vegal. og sömuleiðis um breyt. á brúal. Þessum till. hvorum tveggja var, að því er mig minnir vegna till. frá samgmn., vísað til ríkisstj. í trausti þess, að stjórnin undirbyggi þessi mál og legði fyrir næsta þing, þ.e.a.s. það þing, sem nú er nýlega sett. Nú vildi ég í tilefni af því, að komin eru fram frv. til vegal. og brúal., beina því til samgmrh., hvort ekki sé von á till. frá stjórninni, sem fengið hefðu undirbúning hjá vegamálastjóra, inn á þetta þing, eins og gert var ráð fyrir, því að ef svo væri, mundi það spara þm. að bera fram brtt. um þetta efni.



Herra forseti. Það er rétt, sem hv. þm. Borgf. segir, að þessum málum mörgum var á síðasta reglulegu þingi vísað til stjórnarinnar til athugunar, og sú athugun hefur að nokkru leyti farið fram og sennilega að mestu leyti, en þó hef ég ekki enn þá fengið niðurstöðurnar hjá vegamálastjóra. Ég hef gert ráð fyrir því, að þegar þessar niðurstöður frá vegamálastjóra lægju fyrir, yrði tekið til athugunar, hvernig bezt væri að taka málin til afgreiðslu, og vildi ég um það hafa samvinnu við hv. samgmn. deildanna. Ég er alveg á sömu skoðun og hv. þm. Borgf. um það, að heppilegast væri á alla lund, að hægt væri að afgr. þessi mál með samkomulagi, en ekki verði tekin út úr einstök mál, eins og byrjað er á. Hins vegar virðist mér einfaldast, að þessum tveim málum, sem hér liggja fyrir í dag, verði vísað til samgmn., sem hefði þau til athugunar fyrst um sinn, þangað til séð yrði, hvaða till. stj. mundi bera fram í málinu. Ósk mín er sú, að málinu verði vísað þangað.



Ég hef að sjálfsögðu ekkert á móti því, sem samgmrh. ræddi um, að afgreiðsla þessa máls dragist eitthvað, þangað til séð verður, hvað verður ofan á um till. vegamálastjóra og samgmn. um heildarlausn þessa máls. Hins vegar verð ég að segja það, þótt það máske sé ekki tímabært hér, að mér finnst meðferð þessara mála á undanförnum þingum ekki hafa gefið mjög ákveðnar vonir um, að samkomulag náist um heildarskipulag, sem allir geti sætt sig við, enda eru þessi mál þannig vaxin, að það þarf nærri því frá ári til árs að fjalla um þau. Hitt er æskilegt, og ég tel það nauðsynlegt, að heildarskipulagi sé komið á þessi mál. Ef hins vegar yrði ekki úr því, að heildartill. kæmu fram frá vegamálastjóra, mundi ég halda því fast fram að fá þessi mál afgr. Þetta frv. var á sínum tíma flutt af nauðsyn, og svo er enn.



Herra forseti. Það var fyrst á þessu sumri, að akvegasamband komst á við Ísafjarðardjúp. Þetta er mjög stórt spor í samgöngumálum þessara héraða og allra Vestfjarða, en þegar þessum áfanga er náð, hlýtur svo að fara, að krafan um bættar samgöngur innan héraðs komi fram, og grundvöllurinn er sá, að nauðsynlegir vegir verði teknir í þjóðvegatölu. Það er þannig í þessum héruðum, að aðeins örstuttir vegarspottar eru í þjóðvegatölu, og má því segja, að þau séu vegalaus og þjóðvegalaus. Það er þess vegna, að ég hef flutt hér þetta frv., og mun ég leggja á það mikla áherzlu, að nauðsynlegir vegir verði lagðir þar með svipuðum hætti og í öðrum héruðum landsins. Ég sé ekki ástæðu til að fara um þetta fleiri orðum. Það er gert ráð fyrir, að teknir verði í þjóðvegatölu vegir meðfram öllu Ísafjarðardjúpi norðanverðu, allt til Furufjarðar á Ströndum, en brýna nauðsyn ber til, að lagður verði vegur út Snæfjallaströndina og þar með stytt sjóleiðin til Ísafjarðar og Vestfjarðanna yfirleitt, en gert er ráð fyrir, síð í haust verði vegurinn kominn langleiðina til Melgraseyrar. Þetta frv. miðar að því, að því sem næst vegalaus héruð fái nokkra leiðréttingu sinna mála. Það hefur ríkt misskilningur um þarfir manna, sem þarna búa. Mönnum hefur sýnzt, að þetta fólk gæti látið sér nægja góðar samgöngur á sjó. Þetta er ekki þannig. Samgöngur á landi eru nauðsynlegar, ekki einasta fyrir félagsskap manna, heldur og vegna atvinnurekstrar. Ég leyfi mér að óska þess, að þessu frv. verði vísað til 2. umr. og samgmn.